EGAL, BRATE, EGAL

Bio je dan Svetog Blaža, moj imendan. Hladni vetar je nosio kapi kiše koje su mi se lepile za lice. Sve je bilo sasvim obično. Zastao sam da bih pogledao bioskopski repertoar. Sedeo je u invalidskim kolicima s parčetom kartona u jednoj ruci i plastičnom posudom koju je napravio tako što je presekao nekakvu plastičnu flašu na pola. Bio je sasvim tih, reklo bi se da je nevešt u traženju milostinje. Pomislio sam da je prevarant koji radi za nekoga, čovek bez imalo stida i srama. Bio je obučen u sportsku odeću, izgledalo je da samo čeka znak da potrči. Onda me je jedna spoznaja sledila. Imao je samo jednu patiku, a na mestu gde je trebala biti njegova leva noga, tkanina je slobodno lepršala na vetru. Njegova improvizovana posuda me je porazila . Bila je potpuno prazna. U tom trenutku, u tom deliću sekunde osetio sam bol, moje se srce cepalo. Reka ljudi je prolazila pored njega, bilo je tu raznih lica. Zadrigli odbornici su žurili u Gradsku kuću, jedan sveštenik sa zlatnim lancem oko vrata ga je ošinuo pogledom, majka sa decom je deci pokrila oči, a on je samo sedeo i ćutao. U njegovim očima sam video prkos, ljudsko dostojanstvo koje nije umrlo. Bio je drugačiji od drugih, bio je poput eksponata u nekom nakaznom muzeju. Napisao je na parčetu papira da traži pomoć, ljudima je bilo lakše da ga zaobiđu nego da ga pogledaju u oči. Valjda bi ih te oči porazile. Porazila bi ih činjenicada možda oni mogu sedeti sutra u tim istim kolicima i moliti za milostinju. Možda bi ih i braća izdala, ko zna. Izvrnuo sam džepove, nisam imao mnogo. Spustio sam novac u tu posudu i počeo sam plakati. Saosećao sam sa tim čovekom, to saosećanje nije bilo lažno. Nisam dobio ovo ime slučajno. Znao sam kako izgleda ledeni zid ćutanja, znao sam kako je to kad te ljudi odbace zbog toga što drugačije izledaš. Bio sam jedan od onih koje nije zanimalo da li će vojska biti ukinuta. Bio sam jedan od onih koje se nije bavio nikakvim sportom. Gledao sam njega i video svaku diskriminisanu osobu u ovoj zemlji. Njemu država verovatno nije obezbedila mnogo, nekakvu mizernu finanijsku naknadu koja ne pokriva ni troškove lekova. Činovnici ne shvataju da je od finansijske pomoći mnogo dragocenija topla reč. Topla reč najbolje leči, svako ljudsko biće ima potrebu da ga razumeju. Možda samo svi jednaki, ali ta jednakost je prisutna samo na papiru. Neko bi mu dobacio uvredu, nazvao ga nakazom ili jadnikom, a on bi samo ćutao. Kako očekujete da osoba koja sama ne može otići do toaleta pobedi sistem? Kako očekujete da neko ko ne može da sruši ni peščani zamak na plaži sruši sve predrasude? Ljudi se ne mogu promeniti preko noći, situacija se nikad neće izmeniti ako je mi ne izmenimo. Situacija će ostati takva kakva je dok god majke budu deci pokrivaleoči da ne bi videla čoveka bez noge. On nije imao izlaz, on nije imao kome da se poveri. Obično se takvi ljudi uzdaju u transcedentno – mole se jako i iskreno, ali odgovara obično nema. Sveštenik je pored njega prošao kao da prolazi pored turskog groblja, pogledao ga je kao da gleda nešto gadno i prljavo. Džepovi nabrekli od novca vernika i zlatan lanac zbog kojeg je jedva glavu mogao držati uspravno nisu sprečili svetog oca da se ponese baš kao i svi ostali – zar njegov Bog nije rekao da na bludnicu bezgrešan čovek treba da prvi baci kamen? Prosjaka je kamenje pogađalo i kidalo, a jedina njegova blud bila je neprostojeća noga. Da tuga bude još i veća, svakome ko bi mu dao dinar-dva, govorio je da će mu Bog platiti, sasvim tihim i skrušenim glasom, kao da mu je žao što uzima milostinju. Osobe sa invaliditetom traže spas i unutarnji mir. To ima obično onemogućavaju nakaze koje ih nazivaju (sakatim) nakazama, teraju ih da se osećaju drugačije, iako ni po čemu nisi drugačiji, o(ne)mogućavaju ostvarivanje njhovih prava zagarantovanih Zakonom (sa velikim Z) i teraju ih, nekad svesno, nekad nesvesno, nekad nesvestno, da na svoj invaliditet gledaju kao na žutu traku hitlerovske Nemačke. Taj prosjak je na istoj strani kao i ja, Židov bez komada hleba koga puškom tera uredno izbrijan arijevski oficir u čistoj uniformi da zagazi u jamu prepunnu leševa. Stvari nisu tako crne, zar ne? Tu je uvek milosrdni anđeo moderne medicine. Tu je uvek gomila lekara, terapije , psiholozi, psihijatri, konsultacije...nebrojano mnogo aktivnosti koje mogu dati spas čoveku poput mene (pardon, čoveku sa žutom trakom). Možda i mogu, ako zaista medicinari razumeju kako je imati žutu traku (naše je društvo napredovalo, ne postoje više žute trake, uglavnom su transformisane žute zdravstvene knjižice). Neki lekari na svoj posao gledaju kao na rad u fabrici. Mehanički i bez imalo emocije obave potrebne pretrage, a za emocije se pobrinu psihijatri i psiholozi. Takav sistem izgleda veštački i tera Židova (pardon, invalida) da oseti svu beznadežnost života. Drugi su zaista ljudi, razumevaju sve potrebe te svojevrsne manjine i pokušavaju ima na sve načine pomoći. Ta pomoć mora biti iskrena, nikako ne iz sažaljenja. Takvi lekari su svesni da i oni sutra mogu postati manjina onih sa knjižicom. Svesni su da smo svi jednaki pod istim suncem. Svesni su da ne treba gledati na čoveka kao na škart u fabrici, da ga ne treba odbaciti zato što je drugačiji, proizvod s greskom. Lako se uviđa da je prava greska u duši onih koji ljude odbacuju kao da su škart. Čoveku čija je glava zaklanjala plakat za ˝Pedeset nijansi˝ lekari nisu mnogo pomogli. Nije osiguran. Nema knjižicu, tj. Njegova prava su jednaka pravima prosečnog psa lutalice, ali on se bori, traži spas u veri, jedinoj besplatnoj pomoći koja u je dostupna. Pa, i nije baš tako. Židovi...pardon, invalidi, koji traže sunce vere ne shvataju da ono gotovo uvek ima zlatan sjaj, a to njihovo neshvatanje dolazi iz nade da će se izlečiti. Ne shvataju da je izlečenje svuda oko njih. Treba samo da polome predrasude i da osete radost života. Tek onda će biti sasvim izlečeni. Tek onda kad shvate da su posebni, moći če da kažu da su zdravi. Da je zajednica podržala prosjaka, on ne bi na Glavnoj ulici molio milostinju. Verovatno bi sedeo u nekoj kancelariji i radio svoj posao koji bi mu pružio neku koru hleba. Sigurno može fotokopirati dokumenta i biti za to pošteno plaćen. Sigurno bi dobar kolektiv njemu vratio osmeh na lice, osnovao bi zdravu porodicu i bio sretan. Osetio bi da je ljudsko biće. Čovek bez noge koga šiba februarski vetar i koji moli milsotinju se jedva može osećati čovekom. Sad se verovatno pitate šta možete uraditi da biste popravili situaciju. Ne mnogo, niko ne traži neku posebnu ličnu žrtvu. Sledeći put kad vidite nekog invalida kako traži milostinju poput Mahmuta barjaktara iz jednog Selimovićevog dela, ne okrećite glavu. Ako kojim slučajem želite fotelju, ne morate promeniti stranku. Samo promenite odnos prema manjini i većina će vas pamtiti (˝preletače˝ voli narod, ali ih ne pamti) Ako ste akademisti građanin u trendu,onda verovatno shvatate da nijeljudski graditi opet spartansko društvo. Ako ne znate kako nam je i ako nikad niste imali žutu traku oko ruke, ako mislite da je nikada nećete imati, a govorite javno o toleranciji, onda ništa.

Te sam noći prvi put molio krunicu za jednog stranca. Modri tamjan u maloj crkvi davao mi je prividnu utehu. Sutradan je bio na istom mestu sa istom posudom u ruci,sa istom molbom. Moje krive noge su i dalje klecale ka njemu. Radnik banke me je gledao spokojno i pušio skupu cigaretu. Možda je sve bio san, samo dim. Možda ja umišljam, neretko nakaze lažu. A možda je sve samo Srbija.

*Preklinjem te, Sveti Blaže, pomozi mi!*

Žikica Lukić

Ekonomska škola Užice

I nagrada